Programozási források
Azok a megszakítás-kérések, amelyek ebbe az osztályba tartoznak, mindig valamilyen utasítás végrehajtása vagy végrehajtásának megkísérlése következményeként alakulnak ki. E megszakítások célja általában a programozási hibák jelzése vagy kiküszöbölése, de a programozó bizonyos célokból szándékosan is előidézhet ilyen típusú megszakításokat. 
-A memóriavédelem megsértése: Ha az operatív memóriában egy időben több, egymástól független feladat programja tárolódik, szükség van azok védelmének megszervezésére, elsősorban véletlen felülírás ellen. Különféle védelmi eljárások alakultak ki, amelyek a memóriák tárgyalásánál kerülnek ismertetésre. Ha egy program futása során "idegen" címre hivatkozik, az alkalmazott hardver memória-védelem működésbe lép 
-A tényleges tárkapacitás túlcímzése: Ha a tényleges, fizikailag meglévő tárkapacitás kisebb, mint az utasítás végrehajtása során elméletileg kiadható legnagyobb cím, előfordulhat a tényleges tárkapacitás véletlen túlcímzése. Ebben az esetben szintén megszakítás következik be. 
-A címzési előírások megsértése: A bájt-szervezésű gépeknél az utasítások hossza általában 2, 4 vagy 6 bájt lehet. Ez szokásosan együtt jár azzal a címzési előírással, hogy utasítás csak páros című bájttal kezdődhet. Ha például egy ugró utasítás páratlan címre ugratne, ez programhibát jelent és ezért végrehajtás helyett megszakítás történik. Hasonló címzési előírás lehet például hogy dupla szó csak 8-cal osztható című bájttal kezdődhet. 
- Aritmetikai-logikai műveletek miatti megszakítások: Ide tartoznak az integer és a lebegőpontos számok túlcsordulásai.