Az Internet története

Az 1960-as években az Egyesült Államok Védelmi Hivatala létrehozott egy kísérleti számítógép-hálózatot az ARPANET-et, mely a fél világot átfogó, hatalmas hálózattá nőtte ki magát. A cél az volt, hogy olyan hálózatot hozzanak létre, mely az adatot automatikusan átirányítja, ha egyes vonalszakaszok vagy számítógépek megszűnnek működni. Ezt a “csomagkapcsolás” nevű technológiával oldották meg, amelynek lényege, hogy az információt a kommunikáló gépek kisebb csomagokra bontják, és azokat egyenként továbbítják. A csomagok az adó és vevő között akár többféle útvonalon is eljuthatnak.

Később több kisebb-nagyobb hálózat szándékozott csatlakozni az ARPA kísérleti hálózatához. Kidolgoztak egy szabályrendszert, mely lehetővé tette a különböző típusú számítógépek együttműködését. Ezek a szabályok (protokollok) az internetworking (röviden internet) néven váltak közismertté. Az Internetre kötött számítógépek rendelkeznek ún. Internet címmel (IP-address, Internet Protocol) számmal, ami hasonlóan a telefonszámhoz, minden egyes számítógépet egyedileg azonosít. Jelenleg az Internet Protocol 4-es verziója van használatban.

Az egyedi azonosításra azért van szükség, hogy egy adott gépnek szánt információt csak a megcímzett gép kaphassa meg. Egy ilyen IP-cím például így nézhet ki: 193.138.45, ahol a négy számcsoportot pontokkal választjuk el. Az ilyen típusú azonosítókat elég nehéz megjegyezni, ezért egy IP-számmal rendelkező számítógépre hivatkozhatunk a neve alapján is. (Megjegyzés: ez az Internet Protocol 4-es verziója, az Ipv6 bevezetése már folyamatban van.)

Az Internet hőskorában maguk a fejlesztők voltak az első felhasználók is. A legalapvetőbb szolgáltatás, ami már akkor működött a rendszeren, az elektronikus levelezés volt.
