DOS operációs rendszer: A DOS a PC-k legelterjedtebb operációs rendszere. A DOS egyfelhasználós operációs rendszer. Neve a Disk Operating System (lemezes operációs rendszer) szavak kezdőbetűiből származik. A DOS azoknak a programoknak a rendszere, amelyek az IBM PC kompatibilis gépeket működtetik. Több szoftvercég is készít DOS-t, de a legelterjedtebb a Microsoft által készített MS-DOS. A DOS azért lemezes operációs rendszer, mert a számítógép részére mindig valamelyik háttértáron kell rendelkezésre állnia. Ez nem minden számítógépnél van így, a Commodore 64 például tartalmaz egy olyan memóriarészt (ROM-ot), amelyet előre „feltöltöttek” a C64 operációs rendszerével, s így az bekapcsolás után azonnal rendelkezésre áll. Ezért a Commodore 64-et (amit olcsó otthoni gépnek szántak) bizonyos feladatokra már mágneses háttértár nélkül is lehet használni. A DOS-verziók is felülről kompatibilisek, tehát egy későbbi verzió „tudja” mindazt, amit a korábbiak, sőt annál valamivel többet is.
A PC-k esetében a mágneses háttértár (legalább egy db. floppy egység) létszükséglet, mert az alapvető működéshez szükséges operációs rendszer itt található. 
A DOS funkciói közül a hardver funkciók összehangolását a felhasználó nemigen veszi észre, legfeljebb annyit tapasztal, hogy a gép működik. Számára a DOS leginkább a géppel való alapvető kommunikáció eszköze. A DOS teszi lehetővé, hogy a parancsok begépelésével bizonyos alapvető funkciókat kiválthassunk, és azok hibátlan vagy rendellenes végrehajtásáról az üzenetekből tájékozódhassunk.
A DOS nagyon sok parancsot tartalmaz. Ezek közül az átlagos felhasználónak csak néhányra van szüksége. 
