A Huffman kódolás
Az eljárás alkotójáról lett elnevezve, aki már 1952-ben publikálta az eljárást. A korai ismertetés ellenére alkalmazása sokáig (1988-ig) váratott magára. A ún. kódfás algoritmusok között ez adja az optimális megoldást, s magának a programkódnak a megvalósítása is meglehetősen egyszerű. A tömörítés a következőképpen zajlik: Miután rendelkezésünkre áll az egyes byte-ok gyakoriságának statisztikája, felépítünk egy bináris fát. E kódfa felépítése visszafelé, a végpontokból indul. A legritkábban előforduló kódokat "kötjük össze", és előfordulásukat összegezzük. Ezt addig folytatjuk, míg a végén már nem marad összeköthető kód, a kódfa készen áll. Ezután ha meg akarjuk kapni valamely byte-hoz tartozó bitsorozatot, a csúcsból elindulva végig kell követnünk a fát, s ha pl. balra lépünk rajta, akkor egyes bitet, ha a másik irányba, akkor nullás bitet kell kiírnunk.
A Huffman kód igen jó eredményt adó algoritmus, s bár más, az előzőekben leírt tömörítési eljárásokkal kiegészítve ugyan, de a legtöbb tömörítőprogram ezt alkalmazza. Az eljárást magát ebben az esetben mellőzöm, mivel kódja a többi algoritmuséhoz képest összetettebb, és sok helyet igényelne.