FTP

Mint a neve is mutatja (file transfer protocol), ezzel a protokollal a hálózat gépei között adatokat vihetünk át egyik gépről a másikra. Hasonlóan a telnethez, itt is csak arra a gépre jelentkezhetünk be FTP igényünkkel, amelyiken van ilyen szolgáltatás. Bejelentkezéskor megadjuk a bejelentkezési nevünket (azonosítónkat), majd jelszavunkat. Léteznek nagy program-gyűjtemények az Interneten (ún. ftp-site-ok), ahonnan szabadon használható programokat vagy hibás verziójú programok javításait tölthetjük le. Ezeket a publikus szolgáltatásokat az anonymous egyezményes bejelentkezési névvel lehet igénybe venni. Jelszóként mindegy mit írunk be, általában az e-mail címünket szokta a rendszer elkérni. Az FTP is kódolatlanul továbbítja a bejelentkezési információkat, ezért a protokollt kibővítették ún. TLS lehetőséggel, ami a bejelentkezési nevet és a jelszót kódolva küldi. A TLS támogatásához az FTP kliensnek (a le- illetve feltöltést végző program) és az FTP szervernek is ismernie kell a technológiát.

Az FTP kétfajta átvitelre képes: karakteres (ASCII) illetve bináris (binary). Attól függően hogy milyen típusú információt kívánunk mozgatni, kell kiválasztani az átviteli módot. A ma használt FTP kliensprogramok ezt már automatikusan elintézik helyettünk.

Az FTP népszerűsége egyre nagyobb, hiszen ezzel lehet legegyszerűbben biztosítani a kétirányú adatmozgást két számítógép között. Néhány elterjedt kliensprogram: FlashFXP, WS_FTP illetve a parancssoti “ftp” program.
