A megszakítások okai vagy forrásai
A megszakítási rendszert az eredeti célon, az I/O tevékenységek és feldolgozási tevékenységek szinkronizálásán kívül ma már egyéb célokra is felhasználják. A megszakítási okok vagy megszakítási források a következőképpen osztályozhatók:
-Géphibák
Ebbe az osztályba az automatikus hibafigyelő áramkörök jelzései tartoznak:
A hibafigyelő áramkörök egy része általában hibajelző kódok alkalmazásával (pl. paritás-kontrollal) tárja fel az adatátviteli vonalak, CPU-regiszterek vagy az operatív memória hibáit.
A hibafigyelő áramkörök másik része az energia-ellátás és a klimatizáció-hűtés zavarai esetén jelez.
-I/O források
Ide tartoznak a perifériák megszakítás-kérő jelzései, amelyek általában az I/O tevékenységek befejeződésekor vagy üzenetközlést kezdeményező perifériák bevezető állapotjelzései hatására alakulnak ki.
-Külső források
Ebbe az osztályba tartoznak a külső eszközök által generált megszakító jelek (pl. a régi gépeknél a kezelőpult megszakító-kulcsának lenyomása vagy a mikrogépeknél a reset-gomb benyomása, összekapcsolt gépek esetén a másik gép jelzése).
