Telnet

A telnet két dolgot jelenthet: egy protokollt, illetve egy parancsot. A telnet protokollt manapság már ritkán használják, hiszen az információt kódolatlanul továbbítja a hálózaton, ami visszaélésre ad lehetőséget ha egy rosszindulatú felhasználó lehallgatja a kommunikációt. Korábban a nagy, többnyire Unix alapú szerverekre való bejelentkezéshez használták. Ilyen gépek még ma is üzemelnek egyetemeken, illetve vállalatoknál.

A szolgáltatás igénybevételekor először megadjuk a távoli számítógépnek a nevét, majd a login (bejelentkezési) nevünket és jelszavunkat. Bejelentkezés után úgy használhatjuk a távoli számítógépet, mintha előtte ülnénk, például futtathatóak a rajta található programok is. Fontos, hogy a telnet nem alkalmas grafikus információ átvitelére, tehát csak a karakteres felületen működő lehetőségeket használhatjuk ki (ún. terminál emuláció).

A telnet parancsot a fent említett okok miatt legtöbb helyen már felváltotta az SSH (Secure Shell), amely az információt kódoltan továbbítja. Ettől függetlenül a parancs jól használható TCP kapcsolatok kialakításához, pl. hálózati hibakeresés céljából.
